Levende hai falt fra himmelen - landet på golfbane
Den oppsiktsvekkende hendelsen skjedde på San Juan Hills Golf Club sør i California. En hai klasket ned ved 12. utslagssted, melder nyhetsbyrået AP. Banen ligger om lag 8 kilometer fra Stillehavet. Den lille haien har tilsynelatende blitt plukket opp i sjøen av en rovfugl som mistet den over golfbanen, forteller klubbleder Melissa McCormack. Til alt hell sto det ingen spillere der haien landet. En ordensvakt så noe som beveget seg på banen, dro for å undersøke og ringte straks klubbhuset for å melde fra om det merkelige funnet. Haien hadde blødende stikksår som trolig stammer fra fuglens nebb. - Den lå og vridde seg. Dette er ærlig talt det merkeligste som har skjedd her, sier Mccormac til lokalavisen The Capistrano Dispatch. Vakten la haien i golfbilen og kjørte tilbake til klubbhuset. De ansatte ville redde haien og la den i en bøtte vann. - Men plutselig husket noen at det ikke var en ferskvannsfisk, så de rørte sammen noe «hjemmelaget saltvann» med sjøsalt fra kjøkkenet. Vi visste at vi måtte få den til sjøen så raskt som mulig, sier Mccormac. Hun tok et bilde over av haien før medarbeider Bryan Stizer fraktet den tilbake til sitt rette element. - Jeg trodde den var død. Da jeg la den i vannet, lå den bare der i noen sekunder før den rykket til og føk av gårde, sier han til lokalavisen. Ikke overraskende er det første gang klubblederen har funnet en hai på banen. - Vi har hatt prærieulver, stinkdyr og en og annen fjelløve, men ingenting som en hai, konstaterer McCormack.
Dette må være tidenes birdie: Plutselig deiset en halvmeter lang leopardhai i bakken på golfbanen.